ในรอบปี 2554 ที่ผ่านมาเศรษฐกิจของประเทศได้เผชิญกับปัจจัยต่างๆ
มากมายทั้งจากภายในประเทศและต่างประเทศ ที่สำคัญ ดังนี้

ความเสี่ยงจากความไม่แน่นอนของภาวะเศรษฐกิจของประเทศ

ภาพรวมเศรษฐกิจไทยในปี 2554 มีอัตราการขยายตัวเพียง ร้อยละ 0.05
เมื่อเทียบกับช่วงเดียวกันของปีที่มีอัตราการขยายตัวถึง ร้อยละ 7.81
โดยมีปัจจัยที่ส่งผลกระทบทั้งในและต่างประเทศ ได้แก่
ปัญหาหนี้สาธารณะในกลุ่มยูโรโซนซึ่งเป็นประเด็นหลักทำให้สถานการณ์ทางเศรษฐกิจและเสถียรภาพทางการเงินของกลุ่มฯส่งผลกระทบในวงกว้าง
กรณีเหตุธรณีพิบัติภัยในประเทศญี่ปุ่นส่งผลกระทบต่อสายการผลิตในภาคอุตสหกรรม
รวมทั้งในช่วงไตรมาสสามของปีได้เกิดมหาอุทกภัยได้สร้างความเสียหายต่อเศรษฐกิจและทรัพย์สินเป็นจำนวนมากส่งผลกระทบต่ออัตราการขยายตัวทางเศรษฐกิจไทย
ทำให้อุปสงค์ทั้งในประเทศและต่างประเทศรวมทั้งภาคการผลิตส่วนใหญ่หดตัวในที่สุด
สำหรับภาคอุตสาหกรรมการก่อสร้างไทยก็ได้รับผลกระทบเช่นกันโดยตลอดทั้งปี 2554
มีอัตราการหดตัว ร้อยละ 5.1 % เมื่อเปรียบเทียบกับช่วงเดียวกันของปี 2553
ที่มีอัตราการขยายตัวถึง ร้อยละ 6.8
ส่งผลกระทบต่อธุรกิจอสังหาริมทรัพย์มีผลทำให้การก่อสร้างและการเปิดตัวโครงการใหม่ในช่วงปลายปีต้องชะลอออกไป

บริษัทฯได้ตระหนักดีถึงความเสี่ยงจากความไม่แน่นอนของภาวะเศรษฐกิจของประเทศ
เนื่องจากอุตสาหกรรมการก่อสร้างมีความสัมพันธ์กับเศรษฐกิจของประเทศ กล่าวคือ
ในช่วงที่เศรษฐกิจของประเทศมีอัตราการขยายตัวที่เพิ่มสูงขึ้น
ภาคอุตสาหกรรมการก่อสร้างก็มีแนวโน้มขยายตัวที่เพิ่มขึ้นเช่นกัน
ในขณะเดียวกันในช่วงที่เศรษฐกิจถดถอย
ภาคอุตสาหก1รรมการก่อสร้างก็มีอัตราการเติบโตที่ลดลงเช่นกัน
ในช่วงปีที่ผ่านมาบริษัทฯยังคงมุ่งมั่นให้บริการด้วยคุณภาพ ควบคุมงบประมาณที่กำหนด
ประสานงานกับผู้ว่าจ้างอย่างต่อเนื่อง ทำให้ในช่วงเวลาดังกล่าวบริษัทฯยังคงได้รับงานก่อสร้าง
และความไว้วางใจจากลูกค้าอย่างต่อเนื่อง โดยตลอดทั้งปี 2554 บริษัทฯได้รับงานใหม่ทั้งสิ้น 14
โครงการ มูลค่าโครงการรวม 5,356 ล้านบาท (ไม่รวมภาษี) ลดลงจากช่วงเดียวกันของปี
2553จำนวน 199 ล้านบาท หรือลดลงร้อยละ 3.58 โดยในปี 2553 บริษัทฯได้รับงานใหม่ทั้งสิ้น
15 โครงการ มูลค่าโครงการรวม 5,555 ล้านบาท (ไม่รวมภาษี) ตามลำดับ

ความเสี่ยงจากราคาน้ำมันที่ผันผวน

ระดับราคาน้ำมันดิบในตลาดโลกในช่วงปี 2554
หลังจากที่ปรับตัวสูงขึ้นอย่างต่อเนื่องจากช่วงเดียวกันของปี 2551โดยราคาน้ำมันดิบ West Texas
Intermediate (WTI) ได้ปรับตัวสูงสุดที่ราคา 147.27 เหรียญสหรัฐ/บาร์เรล
ในช่วงเดือนกรกฎาคม 2551 จนกระทั่งได้ปรับตัวลดลงอยู่ในระดับ 44.6 เหรียญสหรัฐ/บาร์เรล
ในไตรมาสสุดท้ายของปี 2551 อย่างไรก็ตาม นับหลังจากนั้นเป็นต้นมา
ระดับราคาก็มีแนวโน้มเพิ่มสูงขึ้นตามลำดับ จากระดับ 49.64 เหรียญสหรัฐ/บาร์เรล ในไตรมาส
1/2552 เป็นราคา 83.76 เหรียญสหรัฐ/บาร์เรล ในไตรมาส 1/2553 และปรับตัวสูงขึ้นที่ระดับ
99.68 เหรียญสหรัฐ/บาร์เรล ในไตรมาสสุดท้ายของปี 2554
นับได้ว่ามีความผันผวนแม้ว่าจะไม่มากไปกว่าในช่วงปี 2551 ที่ผ่านมา
ทั้งนี้เนื่องมาจากการฟื้นตัวของเศรษฐกิจโลก
ทำให้ปริมาณความต้องการใช้น้ำมันเพิ่มขึ้นตามกิจกรรมทางเศรษฐกิจที่เพิ่มขึ้น
ประกอบกับราคาน้ำมันดิบในไตรมาสสุดท้ายของปี 2551
ได้ปรับลดอย่างมากจากผลกระทบทางวิกฤตเศรษฐกิจของประเทศสหรัฐอเมริกา

ดังนั้นการที่ระดับราคาน้ำมันดิบเพิ่มสูงขึ้นในช่วงเวลาข้างต้นก็เป็นผลทำให้ระดับราคาน้ำมันดีเซลภายในประเทศสูงจาก
22.69 บาท/ลิตร ในไตรมาสที่ 1/2552 เป็นระดับราคาสูงสุดที่ 28.89 บาท/ลิตร ในไตรมาสที่
4/2554 (ปัจจุบัน ณ วันที่ 21 ก.พ.55 ระดับราคาน้ำมันดีเซล เท่ากับ 31.73 บาท/ลิตร)
มีผลกระทบโดยตรงต่อต้นทุนในการดำเนินงานของบริษัทรับเหมาก่อสร้าง
ระดับราคาน้ำมันที่เพิ่มสูงขึ้นอย่างต่อเนื่องก็จะมีผลต่อราคาวัสดุก่อสร้างที่มีน้ำมันเป็นส่วนประกอบด้วยเช่นกัน
ซึ่งบริษัทรับเหมาก่อสร้างได้รับผลกระทบอย่างหลีกเลี่ยงไม่ได้
โดยผู้รับเหมาก่อสร้างแต่ละรายจะได้รับผลกระทบแตกต่างกันไปตามลักษณะของงานก่อสร้าง ณ
ขณะนั้นหากมีงานก่อสร้างที่อยู่ในช่วงงานของการถมดิน
หรืองานด้านสาธารณูปโภคก็จะได้รับผลกระทบจากการเพิ่มขึ้นของราคาน้ำมัน
โดยในส่วนของบริษัทมีโครงการที่อยู่ในช่วงงานของการถมดินจำนวนครึ่งหนึ่งของโครงการทั้งหมดซึ่งอาจมีผลกระทบต่ออัตรากำไรขั้นต้น
โดยอัตรากำไรขั้นต้น ปี 2554 ทั้งจากงบการเงินรวม และงบการเงินเฉพาะกิจการ อยู่ที่
ร้อยละ7.10และร้อยละ 7.04 ตามลำดับ บริษัทอย่างไรก็ตาม
บริษัทฯมีมาตรการรองรับเพื่อลดความเสี่ยงดังกล่าว ได้แก่ การบริหารจัดการที่ดี
โดยการติดตามความเคลื่อนไหวของราคาน้ำมันอย่างต่อเนื่องซึ่งสามารถคาดการณ์ล่วงหน้า
จะเป็นประโยชน์ต่อการประมาณราคาการรับงานก่อสร้าง
อีกทั้งการเจรจาต่อรองกับผู้ว่าจ้างก็จะมีส่วนช่วยลดความเสี่ยงได้เช่นกัน
รวมทั้งในระหว่างงานมีการติดตามดูแลงบประมาณด้านดังกล่าวของแต่ละโครงการจากสำนักงานใหญ่อย่างต่อเนื่อง

ความเสี่ยงจากการแข่งขันที่สูงขึ้น

การแข่งขันในธุรกิจการก่อสร้างยังคงมีการแข่งขันที่รุนแรงและสูงมากแม้สถานการณ์ในภาพรวมมีอัตราการเติบโตที่ติดลบ
โดยตลอดทั้งปี 2554 ภาคอุตสาหกรรมการก่อสร้างไทยมีอัตราการหดตัวถึง ร้อยละ 5.1 %
เมื่อเปรียบเทียบกับช่วงเดียวกันของปี 2553 ที่มีอัตราการขยายตัวถึง ร้อยละ 6.8
โดยเป็นผลมาจากการก่อสร้างของภาครัฐเนื่องจากความล่าช้าในการเบิกจ่ายงบประมาณรายจ่ายประจำปี
2555 การลดลงของการเบิกจ่ายงบประมาณภายใต้โครงการแผนปฏิบัติการไทยเข้มแข้ง 2555
ส่วนใหญ่ได้ดำเนินการแล้วเสร็จ รวมทั้งการสิ้นสุดของมาตรการกระตุ้นภาคอสังหาริมทรัพย์กลางปี
2553 และปัญหาอุทกภัยในช่วงไตรมาสสามและสี่
ส่งผลกระทบต่อธุรกิจอสังหาริมทรัพย์มีผลทำให้การก่อสร้างและการเปิดตัวโครงการใหม่ในช่วงปลายปีต้องชะลอออกไปและหากพิจารณาการประมูลงานก่อสร้างของภาครัฐในปี
2554 นั้นมีการแข่งขันกันสูงมาก ระดับราคาของบริษัทผู้รับเหมาที่ได้งานต่ำกว่าราคากลางมาก
โดยต่ำกว่าราคาที่บริษัทได้เข้าร่วมประมูล เป็นผลให้งานส่วนใหญ่ของบริษัทฯ
ในช่วงที่ผ่านมาเป็นงานก่อสร้างของภาคเอกชน โดยมีสัดส่วนรายได้จากงานก่อสร้างภาคเอกชน
ถึงร้อยละ 97.00 และสัดส่วนรายได้ก่อสร้างภาครัฐเพียง ร้อยละ 3.00 (รายละเอียดตามหัวข้อ
คำอธิบายและการวิเคราะห์ฐานะทางการเงิน, สัดส่วนรายได้ตามลักษณะของลูกค้า)
รวมทั้งหากพิจารณาโครงการโครงสร้างพื้นฐานขนาดใหญ่ อันได้แก่ โครงการรถไฟฟ้าสายต่างๆ
เป็นต้น แม้จะมีความชัดเจนมากขึ้น
แต่มีผู้รับเหมาก่อสร้างในประเทศที่มีคุณสมบัติตามเกณฑ์ที่กำหนดเพียงไม่กี่รายเท่านั้นและหากเข้าเป็นผู้รับเหมาช่วงงานอีกทอดย่อมได้รับความเสี่ยงในผลกำไรที่ได้นั้นลดน้อยเป็นทอดๆไป
รวมไปถึงงานก่อสร้างระดับนานาชาติหรือระหว่างประเทศซึ่งต้องอาศัยความร่วมมือความเชี่ยวชาญจากต่างชาติก็มีเพียงบริษัทรับเหมาก่อสร้างไม่กี่รายเช่นกันที่มีความพร้อมและมีประสบการณ์
ซึ่งทั้งหมดนี้เป็นปัจจัยที่ทำให้เกิดการแข่งขันสูงขึ้นโดยเฉพาะด้านราคา
สำหรับงานภาคเอกชนที่บริษัทฯ ได้รับงานก่อสร้างเพิ่มมากขึ้นในช่วงที่ผ่าน
(บริษัทได้รับว่าจ้างงานก่อสร้าง ณ วันที่ 31 ธันวาคม 2554 บริษัทฯ มีโครงการก่อสร้างจำนวน
29 โครงการ รวมมูลค่าการก่อสร้างกว่า 12,408 ล้านบาท
ส่วนระยะเวลาเดียวกันของปีบริษัทฯมีโครงการก่อสร้างจำนวน 29 โครงการ
รวมมูลค่าการก่อสร้างกว่า 11,067 ล้านบาท) พบว่ามีการแข่งขันด้านราคาที่สูงเช่นกัน
โดยมีหลายโครงการที่บริษัทรับเหมาก่อสร้างรายอื่นประมูลงานได้ต่ำกว่าราคาที่บริษัทฯ กำหนด
ซึ่งบริษัทฯ ได้พิจารณาแล้วเห็นว่า ณ
ระดับราคาดังกล่าวอาจมีผลกระทบต่อความสามารถในการทำกำไร

ในการดำเนินงานในช่วงปีที่ผ่านมา และในปี 2555
นี้บริษัทจึงมุ่งเน้นที่จะให้บริการที่มีคุณภาพภายใต้ระยะเวลาตามสัญญาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
โดยการประสานงานกับเจ้าของโครงการหรือลูกค้าของบริษัทอย่างต่อเนื่องและในระยะเวลาที่ผ่านมานั้น
มีแนวโน้มว่าขณะนี้ลูกค้าไม่ได้เลือกผู้รับเหมาที่เสนอราคาต่ำสุดเสมอไป
โดยลูกค้าจะเลือกผู้รับเหมาที่มีการเสนอราคาต่ำแต่คำนึงถึงราคาที่สมเหตุสมผลบริษัทผู้รับเหมาสามารถดำเนินการก่อสร้างได้แล้วเสร็จตามระยะเวลาที่ตกลงกันไว้
มีความน่าเชื่อถือในการทำงานที่มีคุณภาพและมีความปลอดภัยในการทำงาน
สามารถตอบสนองความต้องการของลูกค้าได้ ซึ่งบริษัทฯ เองก็เป็นทางเลือกหนึ่งเช่นกัน

ความเสี่ยงจากภัยพิบัติ

มหาอุทกภัยที่เกิดขึ้นในช่วงไตรมาสสามและสี่ของปี 2554
ได้สร้างความเสียหายต่อเศรษฐกิจและทรัพย์สินเป็นจำนวนมากส่งผลกระทบต่ออัตราการขยายตัวทางเศรษฐกิจไทย
ทำให้อุปสงค์ทั้งในประเทศและต่างประเทศรวมทั้งภาคการผลิตส่วนใหญ่หดตัว
โรงงานอุตสาหกรรมและระบบโลจิสติกส์ในพื้นที่ประสบอุทกภัยได้รับความเสียหายและกระทบต่อการผลิตที่เกี่ยวข้อง
การใช้จ่ายภาคครัวเรือนลดลงจากราคาสินค้าทรงตัวในระดับสูงเนื่องจากปัญหาอุทกภัยต่อฐานการผลิตสินค้าหลายแห่ง
สำหรับการลงทุนของภาคเอกชนก็ได้รับผลกระทบ
จากความเชื่อมั่นของนักธุรกิจเป็นผลให้การลงทุนที่เกี่ยวข้องหดตัวในช่วงที่ผ่านมา
สำหรับผู้ประกอบการภาคอสังหาริมทรัพย์ก็ได้รับผลกระทบเช่นกันส่งผลให้การก่อสร้างชะลอออกไปในที่สุด
บริษัทมีโครงการก่อสร้างที่ได้รับผลกระทบบ้างทั้งทางตรงและทางอ้อม
รวมทั้งผู้จัดจำหน่ายวัสดุอุปกรณ์ก่อสร้างก็ได้รับผลกระทบจากภาวะอุทกภัย
เส้นทางการขนส่งถูกตัดขาดไม่สามารถสัญจรส่งสินค้าได้ตามปกติ
บริษัทฯได้ดำเนินการหลายด้านเพื่อรองรับผลกระทบดังกล่าว
ตั้งแต่การประสานงานกับผู้ว่าจ้าง/ลูกค้า ผู้จัดจำหน่าย อย่างต่อเนื่อง
ให้ได้รับทราบข้อมูลที่ตรงกันกำหนดแผนงานและทิศทางในการจัดการภายใต้ภาวะการณ์ดังกล่าวอย่างมีประสิทธิภาพ
รวมทั้งร่วมกันประเมินสถานการณ์อย่างใกล้ชิด
ซึ่งทั้งหมดก็ได้รับความร่วมมืออย่างดีและสามารถแก้ไขในระดับที่พอใจของทุกฝ่ายที่เกี่ยวข้อง

ความเสี่ยงจากความร่วมมือกับพันธมิตรทางการค้าในลักษณะ กิจการร่วมค้า (Joint Venture)

เป็นที่ทราบกันดีอยู่แล้วว่า ธุรกิจรับเหมาก่อสร้างเป็นธุรกิจที่มีการแข่งขันกันอย่างรุนแรง
นับวันก็ยิ่งทวีความรุนแรงเพิ่มมากขึ้น อันเนื่องมาจาก ราคา
ความสัมพันธ์ใกล้ชิดกับผู้มีอำนาจในการต่อรอง หรือเงื่อนไขพิเศษต่างๆ และผู้รับเหมาข้ามชาติ
ซึ่งทั้งหมดนี้ ผู้รับเหมารายเล็กหรือรายใหม่ มีโอกาสน้อยมากที่จะเข้ามามีส่วนร่วม
ซึ่งทำให้ขาดโอกาสอันดีในการพัฒนาขีดความสามารถหรือองค์ความรู้ในด้านเทคโนโลยีการก่อสร้างสมัยใหม่
หากขาดความร่วมกันอย่างจริงจัง และการเปิดโอกาสในการแข่งขัน

ความร่วมมือระหว่างพันธมิตรทางการค้า จึงถือว่ามีความสำคัญและมีความจำเป็นอย่างยิ่ง
ต่อการแข่งขันที่รุนแรงโดยเฉพาะกับผู้รับเหมาข้ามชาติ ทั้งนี้อันเนื่องมาจาก
ความเชี่ยวชาญเฉพาะด้าน การถ่ายทอดเทคนิค เทคโนโลยีการก่อสร้างนำสมัย
ซึ่งเป็นประโยชน์อย่างยิ่งหากมีความร่วมมือระหว่างพันธมิตรทางการค้าอย่างแท้จริง

อย่างไรก็ตามความร่วมมือกับพันธมิตรทางการค้าในลักษณะ กิจการร่วมค้า (Joint Venture)
ย่อมมีความเสี่ยงเช่นกัน ซึ่งเกิดจากคู่สัญญาไม่ปฏิบัติตามสัญญา หรือ เงื่อนไข หรือ
ข้อตกลงที่ร่วมทุนไว้ ซึ่งอาจทำให้บริษัทฯ ต้องเข้ารับผิดชอบในส่วนของผู้ร่วมทุนในกิจการร่วมค้านั้น
ซึ่งมีผลต่อต้นทุนในการดำเนินงานที่สูงขึ้น เป็นผลให้กำไรขั้นต้นที่ได้รับลดน้อยลง
หรือเกิดผลขาดทุนในโครงการก่อสร้าง เป็นต้น

บริษัทฯ มีนโยบายร่วมมือกับพันธมิตรทางการค้าในลักษณะ กิจการร่วมค้า
ในกิจการที่ดำเนินธุรกิจที่เอื้อประโยชน์, มีความเกี่ยวเนื่องกับธุรกิจบริษัทฯ
และมีแนวโน้มการเติบโตที่ดี สำหรับสัดส่วนเงินลงทุนและนโยบายการบริหารงานกิจการร่วมค้านั้น
ขึ้นกับความเชี่ยวชาญในธุรกิจ , ความสามารถในการลงทุน และอำนาจการบริหารงานเป็นหลัก

ความเสี่ยงจากราคาวัสดุก่อสร้าง

ในช่วงปีที่ผ่านมาระดับราคาวัสดุก่อสร้างต่างๆมีความผันผวนเป็นอย่างมาก
มีการเปลี่ยนแปลงด้านราคาอย่างรวดเร็ว จากตัวเลขดัชนี Construction Materials Price
Index (CMI) โดยสำนักดัชนีเศรษฐกิจการค้า
ซึ่งคำนวณจากการสำรวจราคาสินค้าวัสดุก่อสร้างในเขตกรุงเทพและปริมณฑล จำนวนกว่า 131
รายการ ครอบคลุมหมวด ไม้ผลิตภัณฑ์ไม้ ซีเมนต์ ผลิตภัณฑ์คอนกรีต เหล็กและผลิตภัณฑ์เหล็ก
กระเบื้อง วัสดุฉาบผิว สุขภัณฑ์ อุปกรณ์ไฟฟ้าและประปา และวัสดุก่อสร้างอื่นๆ เพื่อนำมาคำนวณ
ดัชนีราคาวัสดุก่อสร้างในปี 2548 เท่ากับ 100

โดยในช่วงไตรมาสที่ 2/2551 ดัชนีนี้มีค่าเท่ากับ 175.3
เพิ่มสูงขึ้นเมื่อเปรียบเทียบกับช่วงเดียวกันของปี หรือเท่ากับร้อยละ 29.28
โดยเฉพาะดัชนีในหมวดเหล็กและผลิตภัณฑ์เหล็ก มีค่าสูงสุด เท่ากับ 308.0
เพิ่มสูงขึ้นหรือเท่ากับร้อยละ 72.74 เมื่อเปรียบเทียบในช่วงเดียวกันของปี
มีผลทำให้ราคาเหล็กและผลิตภัณฑ์เหล็กที่ใช้ในการก่อสร้างมีราคาสูงขึ้นเป็นผลกระทบโดยตรงต่อผู้รับเหมาก่อสร้างซึ่งต้องรับภาระดังกล่าว
รวมทั้งทำให้ราคาวัสดุก่อสร้างอื่นๆมีราคาที่สูงขึ้นเช่นกัน อย่างไรก็ตามในไตรมาส 3 และไตรมาส
4 ของปี 2551 ดัชนีในหมวดเหล็กและผลิตภัณฑ์เหล็กก็มีแนวโน้มลดลงคงเหลือ 246.4 และ177.0
ตามลำดับ
สาเหตุสำคัญเนื่องมาจากต้นทุนในการผลิตซึ่งนำเข้าวัตถุดิบมาจากต่างประเทศมีราคาลดลง
และราคาน้ำมันได้ปรับตัวลดลงอย่างต่อเนื่อง
รวมทั้งความต้องการเหล็กในประเทศที่มีแนวโน้มลดลงตามสถานการณ์การก่อสร้างที่ชะลอตัวลงตามลำดับ

และในเดือน ธันวาคม 2554 เท่ากับ 123.1 เพิ่มขึ้นร้อยละ 6.7
จากช่วงระยะเวลาเดียวกันของปี
สาเหตุจากการสูงขึ้นเนื่องจากการเพิ่มขึ้นของดัชนีหมวดเหล็กและผลิตภัณฑ์เหล็ก
(เหล็กเส้นเสริมคอนกรีต ท่อเหล็กดำ เหล็กแผ่นเรียบดำ เหล็กรูปพรรณ)
และหมวดผลิตภัณฑ์คอนกรีต (คอนกรีตบล็อกก่อผนัง-ก่อผนังมวลเบา พื้นคอนกรีตสำเร็จรูปอัดแรง)
สูงขึ้นเท่ากับร้อยละ 11.2 หมวดวัสดุก่อสร้างอื่นๆ สูงขึ้นร้อยละ 9.6 (อิฐมอญ ทราย ยางมะตอย
หินย่อย) เนื่องจากต้นทุนราคาวัตถุดิบในการผลิตมีการปรับตัวสูงขึ้นและการก่อสร้างที่อยู่อาศัยในปี
2554 ขยายตัวมากกว่า ปีก่อนหน้า
การเพิ่มขึ้นของดัชนีดังกล่าวเป็นปัจจัยสำคัญอีกปัจจัยหนึ่งที่ทำให้ผลประกอบการของบริษัทรับเหมาก่อสร้างมีอัตราการทำกำไรที่ลดน้อยถอยลงตามลำดับ
โดยกรณีของบริษัทฯ ทำให้อัตรากำไรขั้นต้นลดลง คงเหลือ ร้อยละ 7.10 ในปี 2554 จากร้อยละ
7.66 ในปี 2553 ตามงบการเงินรวมของบริษัท (ตารางที่ 7 และหัวข้อ 11.1.2
อัตราส่วนทางการเงิน)

บริษัทได้ตระหนักถึงความสำคัญในเรื่องดังกล่าว โดยได้ดำเนินการบริหารความเสี่ยงในหลายมิติ
ดังนี้ การติดตามความเคลื่อนไหวของราคาวัสดุก่อสร้างอย่างต่อเนื่อง
หากมีทิศทางหรือแนวโน้มที่เพิ่มขึ้น บริษัทจะสั่งซื้อกับคู่ค้า/ผู้ผลิตรายใหญ่ในจำนวนคราวละมากๆ
รวมทั้งการจัดซื้อจัดจ้างแบบร่วมศูนย์กลางที่สำนักงานใหญ่ก็ยังเป็นจุดแข็งในการใช้ต่อรองในการซื้อที่มีปริมาณมากได้ดี
ทำให้อำนาจในการต่อรองกับผู้จัดจำหน่าย/ผู้รับเหมาช่วงมีสูง
สามารถซื้อวัสดุอุปกรณ์และว่าจ้างผู้รับเหมาช่วงได้ในราคาถูกอันทำให้ต้นทุนในการดำเนินการถูกลง
อีกทั้งบริษัทอาจได้พันธมิตรทางการค้าในการดำเนินธุรกิจในอนาคต
สำหรับบางโครงการเจ้าของโครงการจะเป็นผู้จัดหาวัสดุก่อสร้างให้กับบริษัท
ทำให้ลดความเสี่ยงไปได้ระดับหนึ่ง

ความเสี่ยงจากการดำเนินงานก่อสร้างไม่แล้วเสร็จตามสัญญาการก่อสร้าง

การปฏิบัติตามสัญญาก่อสร้างเป็นหัวใจสำคัญในการประกอบธุรกิจของบริษัท
การดำเนินงานก่อสร้างไม่แล้วเสร็จตามสัญญานั้นมีโอกาสเกิดขึ้นได้เสมอและมีหลายสาเหตุด้วยกันไม่ว่าจะมาจากความล่าช้าของผู้ว่าจ้างหรือเจ้าของโครงการ
เช่น การเปลี่ยนแปลงแบบก่อสร้าง การเปลี่ยนแปลงสัญญา การขาดแคลนเงินทุน
หรือปัญหาภายในของผู้ว่าจ้างเอง เป็นต้น
ซึ่งทำให้การดำเนินการก่อสร้างของบริษัทผู้รับเหมาฯต้องล่าช้าออกไป
และอาจทำให้บริษัทผู้รับเหมาต้องรับภาระค่าใช้จ่ายต่างๆ ที่เพิ่มมากขึ้น เช่น
ระยะเวลาการก่อสร้าง ค่าแรงงาน ค่าสาธารณูปโภค โดยไม่เป็นผลดีต่อทั้ง 2 ฝ่าย
เนื่องจากการปรับเปลี่ยนและการเปลี่ยนแปลงข้างต้น หรือการเพิ่มเติม
ต้องใช้เวลาและมีค่าใช้จ่ายรวมทั้งงบประมาณต่างๆ ในกรณีของบริษัทเมื่อเกิดเหตุการณ์เช่นนี้ขึ้น
บริษัทได้ดำเนินการประสานงานกับทุกฝ่ายที่เกี่ยวข้อง เพื่อให้ได้ข้อยุติและเป็นประโยชน์ต่อทุกฝ่าย
ซึ่งก็ได้รับความร่วมมือดี

อย่างไรก็ตามในกรณีที่ผู้ว่าจ้างหรือเจ้าของโครงการไม่ปฎิบัติตามสัญญาหลังจากได้ดำเนินการประสานเพื่อหาข้อยุติแล้วและเกินระยะเวลาตามข้อกำหนดของสัญญาและตามข้อกำหนดของบริษัท
บริษัทก็จะดำเนินการตามขั้นตอนของกฎหมายต่อไป
โดยในช่วงที่ผ่านมานั้นหลังดำเนินการขั้นตอนของกฎหมายแล้วก็ได้รับการชำระหนี้คืน ตามลำดับ

ในกรณีความล่าช้าเป็นผลเนื่องจากปฏิบัติงานของบริษัท
ในช่วงที่ผ่านมาบริษัทได้ดำเนินการตามระบบบริหารงานคุณภาพ ISO9001:2008
มาใช้ในการรักษามาตรฐานการปฏิบัติงาน
รวมทั้งดำเนินการทบทวนการดำเนินการตั้งแต่ก่อนดำเนินการทำสัญญารับงาน ช่วงหลังการเซ็นสัญญา
และระหว่างการดำเนินการก่อสร้าง เพื่อให้การดำเนินการก่อสร้างสำเร็จลุล่วงไปด้วยดี
ตามความต้องการของลูกค้า และตามกำหนดเวลาของสัญญา
ซึ่งทั้งหมดได้ดำเนินการเป็นไปตามที่ได้กำหนดไว้

ความเสี่ยงด้านข้อพิพาททางกฎหมาย

การประกอบธุรกิจรับเหมาก่อสร้างนั้น ไม่ว่าจะดำเนินการก่อสร้างด้วยวิธีการใดก็ตาม
ย่อมต้องส่งผลกระทบต่อบริเวณแวดล้อมและผู้อาศัยข้างเคียงโครงการก่อสร้างขึ้นบ้าง
ในระดับความเสียหายมากน้อยแตกต่างกันไป โดยสามารถจำแนกผู้ก่อให้เกิดผลกระทบต่างๆได้ 2
แบบ คือ เกิดขึ้นจากการดำเนินงานของบริษัทเองโดยตรง
และเกิดขึ้นจากการดำเนินงานร่วมกับกิจการร่วมค้า, ผู้รับเหมาช่วง เป็นต้น
ซึ่งเมื่อเกิดผลกระทบไม่ว่าจะระดับความเสียหายใดๆขึ้นแล้ว
บริษัทมีนโยบายต้องเข้ารับผิดชอบผลความเสียหายที่เกิดขึ้นตามความเหมาะสมในทุกกรณี สำหรับปี
2554 ที่ผ่านมา บริษัทมีคดีความที่ถูกฟ้องร้องคงค้างจำนวนทั้งสิ้น 9 คดี รวมเป็นทุนทรัพย์ฟ้อง
3,021.55 ล้านบาท แบ่งเป็นคดีความที่เกิดขึ้น โดยการดำเนินงานของบริษัทเองโดยตรง จำนวน
6 คดี ทุนทรัพย์ฟ้องรวมเป็นจำนวนเงิน 2,953.51 ล้านบาท
และเกิดขึ้นโดยการดำเนินงานของกิจการร่วมค้า ซินเท็ค-ไมวาน ซึ่งมีความเกี่ยวข้องกับบริษัท
ในฐานะผู้ร่วมค้า สัดส่วนร้อยละ 65 จำนวนทั้งสิ้น 3 คดี คิดเป็นทุนทรัพย์ฟ้องรวมจำนวน 68.05
ล้านบาท

ความเสี่ยงจากรายการเงินให้กู้ยืมแก่กิจการที่เกี่ยวข้อง และกิจการอื่น

บริษัทฯ มีความเสี่ยงจากรายการเงินให้กู้ยืมระยะสั้นแก่กิจการที่เกี่ยวข้องกัน
ตามงบการเงินรวมบริษัทฯ สำหรับปีสิ้นสุดวันที่ 31 ธันวาคม 2554 จำนวน 214.78 ล้านบาท
โดยได้ตั้งค่าเผื่อหนี้สงสัยจะสูญแล้วบางส่วน จำนวน 171.36 ล้านบาท,
รายการเงินให้กู้ยืมระยะสั้นแก่กิจการอื่น จำนวน 50.98 ล้านบาท
โดยได้ตั้งค่าเผื่อหนี้สงสัยจะสูญแล้วบางส่วน จำนวน 8.54 ล้านบาท
และรายการรายการเงินให้กู้ยืมระยะยาวแก่กิจการที่เกี่ยวข้องกัน จำนวน 17.14 ล้านบาท
และเงินให้กู้ยืมระยะยาวอื่น จำนวน 180.76 ล้านบาท
โดยมีการตั้งค่าเผื่อหนี้สงสัยจะสูญเต็มจำนวนแล้ว
รายการดังกล่าวส่วนใหญ่เป็นการทำรายการของผู้บริหารชุดเดิม
บางรายอยู่ระหว่างการรวบรวมเอกสาร เพื่อดำเนินการฟ้องร้องคดีต่อศาลตามกฎหมาย
บางรายการอยู่ระหว่างการรวบรวมเอกสารเพื่อยื่นขอจดทะเบียนเลิกกิจการต่อกรมสรรพากร
และบางรายการอยู่ระหว่างการรับเงินค่าก่อสร้างตามงวดงาน เป็นต้น (รายละเอียดตาม หัวข้อที่
10. รายการระหว่างกัน และหมายเหตุประกอบงบการเงิน ข้อ 12 และข้อ17)

โดยบริษัทฯ มุ่งมั่นที่จะดำเนินการติดตามรายการดังกล่าวให้เกิดความชัดเจนต่อไป
ทั้งจากการประสานงานเจรจาติดต่อเพื่อร่วมกันแก้ไข
และท้ายที่สุดดำเนินการฟ้องร้องคดีต่อศาลตามกฎหมาย

ความเสี่ยงจากการรับงานก่อสร้างที่ยังไม่หลากหลาย

การประกอบธุรกิจของบริษัทในช่วงที่ผ่านมา
ยังคงไว้ซึ่งการดำเนินธุรกิจรับเหมาก่อสร้างแบบครบวงจร
และยังคงเชี่ยวชาญในการก่อสร้างโครงการอาคารสูง
ทั้งรับงานจากหน่วนงานของภาครัฐและเอกชน ให้บริการตั้งแต่งานเข็มจนกระทั่งอาคารเสร็จสมบูรณ์
รวมทั้งงานด้านโครงสร้าง งานสถาปัตยกรรม งานติดตั้งระบบไฟฟ้า ระบบเครื่องจักรกล
งานสุขาภิบาล เป็นต้น โดย ณ วันที่ 31 ธันวาคม 2554 บริษัทฯ มีงานก่อสร้างคงเหลือทั้งสิ้น 29
โครงการ รวมมูลค่าการก่อสร้างกว่า 12,408 ล้านบาท มูลค่างานคงเหลือปัจจุบัน 6,657
ล้านบาท โดยส่วนใหญ่เป็นงานจากภาคเอกชนประเภทงานก่อสร้าง
อาคารที่พักอาศัย,โรงแรมและรีสอร์ท และอาคารสำนักงาน/อาคารพาณิชย์
และส่วนใหญ่เป็นอาคารสูง เป็นต้น
หากพิจารณาจากสัดส่วนรายได้ตามลักษณะลูกค้าพบว่ารายได้ในส่วนของภาครัฐมีสัดส่วนลดลงจาก ปี
2553 ที่ผ่านมา จากสัดส่วนร้อยละ 4.84 ลดลงเป็นร้อยละ 3.00 แต่ยังถือว่าเป็นสัดส่วนที่เล็กน้อย
เมื่อเทียบกับงานภาคเอกชน ในปี 2554 ที่มีสัดส่วนร้อยละ 97.00 ซึ่งยังไม่หลากหลาย

สัดส่วนรายได้ตามลักษณะของลูกค้า (งบการเงินรวม)

หน่วย : ล้านบาท

  --------------------------- ---------- -------- ---------- -------- ---------- --------
  ประเภท                      ปี 2554              ปี 2553              ปี 2552     

                              จำนวน      %        จำนวน      %        จำนวน      %

  ภาครัฐ                       141.68     3.00     242.17     4.84     37.67      0.61

  ภาคเอกชน                    4,581.26   97.00    4,760.91   95.16    6,150.99   99.39

  รวม                         4,722.94   100.00   5,003.08   100.00   6,188.66   100.00
  --------------------------- ---------- -------- ---------- -------- ---------- --------

ในช่วงที่เกิดภาวะเศรษฐกิจชะลอตัว การลงทุนด้านอสังหาริมทรัพย์ลดน้อยลง
ทำให้การแข่งขันมีความรุนแรงเพิ่มมากขึ้นโดยเฉพาะด้านราคา
ซึ่งอาจมีผลกระทบต่อบริษัทในการรับงานก่อสร้างได้ รวมทั้งงานก่อสร้างโครงสร้างพื้นฐานขนาดใหญ่
เช่น โครงการระบบรถไฟฟ้าขนส่งมวลชน เป็นต้น ซึ่งบริษัทอาจมีคุณสมบัติไม่ครบตามเกณฑ์ที่กำหนด
อย่างไรก็ตามบริษัทอยู่ระหว่างการเตรียมความพร้อมเพื่อร่วมกับพันธมิตรทางการค้าเพื่อร่วมประมูลงานข้างต้นหากเป็นไปตามคุณสมบัติที่กำหนด
รวมทั้งบริษัทยังคงมุ่งมั่นและเตรียมความพร้อมในการประมูลงานหน่วยงานของภาครัฐในปี 2555
ต่อไป

ความเสี่ยงจากการเปลี่ยนแปลงนโยบายการให้สินเชื่อของสถาบันการเงิน

ในการดำเนินธุรกิจการก่อสร้างของบริษัทผู้รับเหมาก่อสร้างนั้น
เงินทุนหมุนเวียนในการดำเนินงานมีความสำคัญในลำดับต้นๆ
เพราะเนื่องจากต้องบริหารจัดการเงินในการจัดซื้อจัดจ้างต่างๆ อาทิเช่น การจัดซื้อวัตถุดิบ
วัสดุอุปกรณ์ก่อสร้าง ค่าจ้างแรงงาน และการเงินหมุนเวียนในการก่อสร้างโครงการ เป็นต้น
หากบริษัทผู้รับเหมามีเงินทุนหมุนเวียนไม่เพียงพอการขอวงเงินสินเชื่อกับสถาบันการเงินเป็นอีกช่องทางหนึ่ง
รวมทั้งการขอหนังสือค้ำประกันต่างๆ เช่น หนังสือค้ำประกันสัญญา (Performance Bond)
หนังสือค้ำประกันผลงาน (Retention Bond) ทั้งนี้ สถาบันการเงินต่างๆ
มีนโยบายในการให้วงเงินสินเชื่อ การออกหนังสือค้ำประกันที่แตกต่างกัน
ซึ่งขึ้นอยู่กับนโยบายในการบริหารความเสี่ยง (Risk Management Policy)
และมาตรฐานการประกันความเสี่ยง ซึ่งอาจมีการเปลี่ยนแปลงได้ตามสถานการณ์ทางเศรษฐกิจ
และในการเปลี่ยนแปลงนโยบายของสถาบันการเงินอาจนำมาซึ่งผลกระทบต่อบริษัทผู้รับเหมาก่อสร้าง
เช่น เงื่อนไขหนังสือค้ำประกัน การให้สินเชื่อ ได้แก่ อัตราดอกเบี้ย ค่าธรรมเนียม
หลักทรัพย์ค้ำประกัน เป็นต้น ซึ่งทั้งหมดผู้รับเหมาต้องรับภาระต้นทุนสูงขึ้นเช่นกัน

โดยบริษัทฯมีต้นทุนทางการเงินให้แก่สถาบันการเงิน ในปี 2554 จำนวน 31.87 ล้านบาท
เพิ่มขึ้นจากงวดเดียวกันของปี 2553 จำนวน 2.83 ล้านบาท หรือเพิ่มขึ้นเท่ากับร้อยละ 9.74
ซึ่งที่ผ่านมานั้น บริษัทได้รับความร่วมมือจากธนาคารพาณิยช์หลายๆ แห่งด้วยดีเสมอมา
ในด้านหนังสือค้ำประกัน และด้านสินเชื่อ และบริษัทฯ
มุ่งเน้นที่จะปฏิบัติตามพันธะสัญญาที่ได้ให้ไว้กับสถาบันการเงินต่างๆ อย่างเคร่งครัด เช่น
การชำระเงินตามแผนที่กำหนด เป็นต้น บริษัทฯเชื่อว่าการปฏิบัติดังกล่าวทำให้สถาบันการเงินต่างๆ
จัดให้บริษัทฯ เป็นลูกค้าชั้นดี และมีส่วนลดในด้านอัตราดอกเบี้ย ค่าธรรมเนียม ต่างๆ ในที่สุด

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท

ความเสี่ยงด้านคุณภาพของแรงงาน และต้นทุนค่าแรงงานในการก่อสร้าง

ปัจจุบันบริษัทมีแรงงานรายวันที่ใช้ในงานการก่อสร้างกว่าสี่พันคน มีหลายระดับความละเอียด
หลากหลายประเภทความชำนาญ อาทิเช่น งานขุดดิน ถมทราย เทคอนกรีต หรืองานผูกเหล็กเส้น
เป็นต้น ซึ่งงานประเภทนี้ใช้แรงงานเป็นหลักไม่ต้องใช้ทักษะความชำนาญ
ส่วนบางงานต้องใช้ทักษะฝีมือความชำนาญสูง ซึ่งส่วนใหญ่อยู่ในงานสถาปัตยกรรม อาทิเช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานต่างๆจึงมีความสำคัญ
หากจัดหาแรงงานไม่มีคุณภาพและไม่ตรงต่อทักษะความชำนาญ ย่อมมีผลกระทบต่อคุณภาพของงาน
และไม่ได้ตามเกณฑ์มาตรฐานที่กำหนด ย่อมมีผลต่อการรับมอบงานของเจ้าของโครงการหรือผู้ว่าจ้าง
นำมาซึ่งการแก้ไขงานต่างๆ ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าสองเท่าของการติดตั้งหนเดียว รวมทั้งมีค่าใช้จ่ายอื่นๆที่เพิ่มขึ้นตามมา

แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

บริษัทจึงให้ความสำคัญของแรงงาน โดยมีแผนงานการพัฒนาศักยภาพการเพิ่มขีดความสามารถ
และคุณภาพความเป็นอยู่ โดยได้จัดส่งแรงงานดังกล่าวเข้ารับการอบรม ทดสอบ ตามข้อกำหนดของ
กรมพัฒนาฝีมือแรงงาน ซึ่งช่วยให้แรงงานด้านต่างๆ
ของบริษัทฯได้รับการพัฒนาทักษะความชำนาญอย่างมีระบบ
รวมทั้งการดูแลคุณภาพความเป็นอยู่ในสถานที่พักอาศัยให้มีความสะอาดความปลอดภัย เป็นต้น

นอกจากนี้ ตั้งแต่วันที่ 1 เมษายน 2555 เป็นต้นไป
กระทรวงแรงงานได้มีประกาศคณะกรรมการค่าจ้าง เรื่อง อัตราค่าจ้างขั้นต่ำ กำหนดให้เป็น 300
บาทต่อวัน ในท้องที่กรุงเทพมหานคร, นครปฐม, นนทบุรี, ปทุมธานี, ภูเก็ต, สมุทรปราการ
และสมุทรสาคร ซึ่งเป็นการปรับเพิ่มขึ้นจากแรงงานขั้นต่ำเดิมร้อยละ 40
ย่อมส่งผลกระทบต่อการปรับต้นทุนค่าแรงงานของบริษัทโดยตรง
และผลกระทบจากการปรับราคาวัสดุก่อสร้างซึ่งเพิ่มขึ้นจากการปรับอัตราค่าจ้างขั้นต่ำดังกล่าว
อย่างหลีกเลี่ยงไม่ได้ ดังนั้น
การพัฒนาประสิทธิภาพของแรงงานให้เกิดประสิทธิผลในการปฏิบัติงานเพิ่มขึ้น
จึงเป็นวิธีที่จะช่วยประหยัดต้นทุนและค่าใช้จ่ายต่างๆได้ นอกจากนี้
บริษัทยังได้มีการติดตามและประเมินสถานการณ์
พร้อมการวิเคราะห์โครงสร้างต้นทุนด่างๆที่อาจได้รับผลกระทบดังกล่าวแล้วอย่างใกล้ชิด